“อุตตม” โว”ชิมช้อปใช้” กระแสแรง! ดันร้านหมูปิ้ง-ข้าวมันไก่ร่วม หวังดึงเงินลงรากหญ้า
"อุตตม” โว"ชิมช้อปใช้" กระแสแรง! ดันร้านหมูปิ้ง-ข้าวมันไก่ร่วม หวังดึงเงินลงรากหญ้า
"อุตตม” โว"ชิมช้อปใช้" กระแสแรง! ดันร้านหมูปิ้ง-ข้าวมันไก่ร่วม หวังดึงเงินลงรากหญ้า
25 ก.ย. 2562

นายอุตตม สาวนายน รมว.คลัง เปิดเผยว่า รับรายงานถึงลงทะเบียนตามมาตรการกระตุ้นเศรษฐกิจของรัฐบาลชิมช้อปใช้ ในวันที่ 25 ก.ย.62 เป็นวันลงทะเบียนเป็นวันที่ 3 พบว่าประชาชนให้ความสนใจเข้ามาลงทะเบียนตั้งแต่เปิดให้ลงทะเบียนเวลา 00.01 ผ่าน www.ชิมช้อปใช้.com ทำให้ยอดลงทะเบียนครบ 1 ล้านคน เวลา 06.18 น. ถือว่าเร็วกว่า 2 วันแรกมาก
ทั้งนี้กระทรวงการคลังตั้งเป้าหมายวันละ 1 ล้านคนหากครบจำนวนจะปิดระบบลงทะเบียน และเปิดให้ลงใหม่ในวันต่อไปจนครบ 10 ล้านคน โดยมีเวลาให้ลงทะเบียนถึงวันที่ 15 พ.ย.62 หรือจนกว่าจะครบ 10 ล้านคน
โดยขณะนี้ยังไม่มีการปรับเรื่องการลงทะเบียน เพราะอยากให้คนมาลงทะเบียนให้ครบ 10 ล้านคนและรีบไปใช้จ่ายเร็วๆ เพื่อเป็นการกระตุ้นเศรษฐกิจ ดังนั้นยิ่งมีการใช้เงินเร็ว ยิ่งดี จึงไม่กังวลว่าการที่คนมาลงทะเบียนวันละ 1 ล้านคน แค่ 10 วันครบทำให้คนกระจุกตัวไปเที่ยว เพราะมองว่ายิ่งคนไปเที่ยวเร็วจะยิ่งมีผลดีต่อเศรษฐกิจ
ส่วนกรณีที่มีร้านค้าขายหวย ขายเหล้ามาลงทะเบียนเป็นร้านค้าในโครงการนั้นสั่งการให้ไปตรวจสอบแล้วเพราะขณะนี้ยังไม่เริ่ม ยังมีเวลา เนื่องจากผู้ที่ลงทะเบียนวันแรกต้องรอ SMS ยืนยันภายใน 3 วันจึงจะเริ่มใช้เงิน 1,000 บาทรัฐบาลแจกให้ท่องเที่ยวได้ตั้งแต่วันที่ 27 ก.ย.62
นายประสงค์ พูนธเนศ ปลัดกระทรวงการคลัง กล่าวว่า นอกจากเงิน 1,000 บาทแจกให้คนลงทะเบียน 10 ล้านคน เป็นวงเงิน 1 หมื่นล้านบาทนำไปท่องเที่ยวแล้ว กระทรวงการคลังหวังว่ามีการควักเงินใช้จ่ายเพิ่มเติมในส่วนของเงินคืน15% ของวงเงินที่ใช้จ่ายไม่เกิน 3 หมื่นบาทหรือรับเงินคืนสุดสุด 4,500 บาท โดยในส่วนการใช้จ่ายเพิ่มเติมสามารถใช้ไปได้จนถึงวันที่ 30 พ.ย.62 และไม่กำหนดจังหวัดสามารถใช้ได้ทั่วประเทศ กระทรวงการคลังคาดว่าจะมีคนใช้จ่ายส่วนเพิ่มไม่น้อยกว่า 70-80% ตรงนี้จะช่วยกระตุ้นเศรษฐกิจประมาณ 0.02-0.03%
“กระทรวงการคลังขยายเวลาให้ร้านค้าเข้าร่วมโครงการถึงวันที่ 15 ต.ค.62 คาดว่าจะมีร้านค้ามาร่วมเพิ่มเติมอีกกว่า 2 หมื่นแห่ง เมื่อรวมร้านค้าที่มีอยู่ขณะนี้ 1.5 แสนแห่ง จะเป็น 1.7 แสนแห่ง เชื่อว่าจะมีร้านค้าสนใจสมัครเกินเป้าหมายกำหนดไว้ ถ้าใครไม่มาถือว่าตกขบวน สิ่งที่กระทรวงต้องการคือร้านค้าเล็กๆเช่น ร้านขายหมูปิ้ง ข้าวมันไก่ เพื่อให้เงินลงไปถึงฐานราก”
นายลวรณ แสงสนิท ผู้อำนวยการสำนักงานเศรษฐกิจการคลัง(สศค.) ในฐานะโฆษกกระทรวงการคลัง กล่าวว่า ถ้าการลงทะเบียนยังคงระดับวันละ 1 ล้านคนคาดว่าจะอีก 7 วัน คือในวันที่ 2 ต.ค.62 จำนวนผู้ลงทะเบียนครบ 10 ล้านคนตามเป้าหมาย หลังจากนี้ต้องติดตามว่า ผู้ที่ลงทะเบียนไว้ไปใช้เงินตามเงื่อนไขที่กระทวงการคลังกำหนดไว้หรือไม่ ถ้าใช้ไม่ไปใช้เงินตามเงื่อนไข คือต้องใช้เงิน 1,000 บาทภายใน 14 วันในจังหวัดที่ลงทะเบียนไว้ ถ้าไม่ใช่ถูกตัดสิทธิ์ กระทรวงการคลังนำสิทธิ์ดังกล่าวมาเปิดให้ลงทะเบียนรอบใหม่